Samkeppniseftirlitið hafði til skoðunar samruna Greiðslumiðlunar Íslands ehf. ( GMÍ ) og Faktoríu ehf . Greiðslumiðlun Íslands starfar einkum á markaði fyrir milli - og löginnheimtu krafna í gegnum dótturfélag sitt Motus . Faktoría starfar á markaði fyrir kröfufjármögnun og veitir fyrirtækjum lán gegn veði í viðskiptakröfum ( e. factoring ) . Samrunaaðilar starfa því að meginstefnu til á ólíkum mörkuðum og samanlögð hlutdeild samrunaaðila í kröfufjármögnun er óveruleg . Samkeppniseftirlitið tók einnig til skoðunar möguleg lóðrétt áhrif samrunans vegna tengsla á milli kröfufjármögnunar og innheimtuþjónustu . Var það mat eftirlitsins að samrunaaðilar myndu hvorki hafa getu né hvata til þess að útiloka keppinauta sína . Loks tók eftirlitið til skoðunar eignarhlut Landsbankans í GMÍ og þar með Faktoríu í kjölfar samrunans . Í ljósi aðstæðna í málinu og yfirlýsinga málsaðila taldi eftirlitið ekki tilefni til þess að grípa til íhlutunar vegna eignarhlutarins . Í ljósi alls framangreinds er það mat Samkeppniseftirlitsins að ekki er tilefni til þess að grípa til íhlutunar vegna samrunans .